8. САКАЈ ЈА ВИСТИНАТА СО ЗБОРОВИ И ДЕЛА

„Не сведочи лажно против својот ближен!“

Тоа е Деветтата Божја заповед со која Бог нè поучува да бидеме вистинољубиви

и да не лажеме. Самиот збор вистинољубие значи љубов кон вистината. Оној кој ја

љуби вистината, Го љуби Бога, бидејќи Бог во Себе нема никаква лага. Затоа ние треба

да се трудиме секогаш кога размислуваме и кога зборуваме да ја кажуваме вистината.

Со тоа ќе му угодиме на Бога. Вистинољубието ни помага да се научиме да внимаваме

на секој збор, кој излегува од нашата уста. Да внимаваме кога се шегуваме со

другарите, како им одговараме на родителите, наставниците и постарите, и како ги

оправдуваме нашите постапки.

Спротивно на вистинољубието е лагата. Народната поговорка вели: „На лагата

кратки и се нозете“. Тоа значи дека таа кратко трае. Кога ќе бидеме откриени дека

лажеме, ќе бидеме засрамени и лагата може скапо да не чини. Со лажењето ние ја

губиме и довербата кај другите. Така можеме многу лесно да ги загубиме пријателите.

Тие штом еднаш нè откријат дека лажеме, после секогаш ќе се сомневаат во нас и нема

да ни веруваат дури и тогаш кога ја зборуваме вистината. Доколку, пак, сме

вистинољубиви, луѓето секогаш ќе имаат доверба во нас и ќе бидеме опкружени со

многу пријатели.

\* Против оваа заповед грешиме кога сведочиме лажно против некого; ако

клеветиме некого пред неговите наставници или родители; ако разгласуваме за

туѓите грешки; ако им се потсмеваме на другите; ако ги исмеваме луѓето и ја

претставуваме лошата страна на нивните зборови и дела; ако прислушуваме туѓи

разговори; ако имаме обичај да слушаме клевети за другите и според нив да судиме за

луѓето; ако ги скаруваме луѓето; ако сме лицемерни; ако ласкаме; ако измислуваме

работи што не се случиле и ги кажуваме како вистинити случки; ако ја сокриваме или

искривуваме вистината и ако правиме добро само формално за да се претставиме

себеси лажно пред другите.

\*\* Оваа Божја заповед ни забранува да не кажуваме лаги и тогаш кога

мислиме дека со лажењето нема на никого да му наштетиме. Лагата е недостојна за

христијаните.

Лажно сведочење. Покајание за тоа

Оваа Божја заповед го забранува лажното сведочење со кое можеме да му

наштетиме на ближниот: кога некого неправедно го осудуваме или кога некој лажно

сведочи на суд. Во Библијата можеме да најдеме и примери на луѓе кои лажно

сведочеле против другите, но тие никогаш не завршувале добро, доколку не се

покајале за нивната лага.

Против Христос лажно сведочеле еврејските свештеници Ана и Кајафа. За да

можат да Го осудат Христос на смрт, тие дури барале и лажни сведоци - луѓе кои

лажно ќе Го обвинат Христос за дела кои не ги направил.

Јуда, кој бил еден од учениците Христови, лажно Го обвинил Христос и Го

предал на војниците за да се здобие со парична корист. Подоцна, кога ја увидел својата

грешка наместо да се покае и да побара опростување од Бога за стореното дело, тој

направил уште поголем грев и си го одзел сопствениот живот.

Спротивно на неговиот пример е примерот на апостолот Петар: Кога војниците

Го затвориле Христос, неговите ученици се разбегале за да не бидат и тие фатени и

осудени. Некои го препознале апостолот Петар дека и тој е еден од Исусовите ученици

и го запрашале! Апостолот Петар, од страв да не го повредат, излагал и рекол дека тој

не Го познава Христа. Неговото одрекување му го прорекол самиот Господ Исус

Христос на Тајната вечера, велејќи му дека уште петелот додека не пропее, ти трипати

ќе се одречеш од Мене. Така и се случило. Затоа, апостолот Петар, кога го слушнал

гласот на петелот истата ноќ, се сетил на зборовите Христови, се покајал и горко

заплакал поради неговата лага. Господ Исус Христос, кога видел дека искрено се кае,

му опростил.

Така, и ние, ако излажеме треба да го следиме примерот на апостолот Петар и

искрено да се покаеме за лагата. Ако се покаеме, ја признаеме грешката, се извиниме и

ја кажеме вистината, тогаш Бог, Кој е добар и човекољубив ќе ни прости, но потоа ќе

треба да се потрудиме никогаш да не го повторуваме стореното дело.

ДОМАШНА РАБОТА

Како го разбираш значењето на искреноста?

1. Како гласи Деветтата Божја заповед?

2. Што значи зборот вистинољубие?

3. Дали треба секогаш да ја кажуваме вистината?

4. Што е спротивно на вистинољубието?

5. Како може да се згреши против Деветтата Божја заповед?

6. Дали е дозволено да кажеме лага, ако со лагата на никого не наштетуваме?

7. Кој лажно Го обвинил господ Исус Христос?

8. Што направил апостолот Петар за да му се прости лагата?

9. Што треба ние да направиме ако излажеме?

10. Дали треба да ја повториме лагата за која сме се покајале?